
Naslov: Turizem v zidanicah
Napoved za voditelja:

Slovenija ima eno posebnost, ki se je sami niti dobro ne zavedamo. Pri nas so namreč vinogradniška območja polna zidanic, kar je nekaj izjemnega, saj nikjer na svetu na tako majhnem prostoru ni toliko zidanic, hramov in vinskih kleti. Seveda pa so ti objekti zasedeni le občasno, ob delovnih opravilih v vinogradih in so premalo izkoriščeni. Zato so na Dolenjskem, v Beli Krajini in v Posavju začeli s projektom "Turizem v zidanicah", s katerim bi oživili ta mrtvi kapital, ki bi lastnikom lahko prinašal tudi kakšen zaslužek.

T- Iz Posavja GORAN ROVAN /
X- Snemalec in montažer Jože Hartman /
Čeprav so vinogradniška področja polna zidanic, pa so se le redki doslej odločili za zidaniški turizem. Med njimi so tudi Bregarjevi, ki imajo svojo lično opremljeno zidanico na Kamenškem.
T- MILENA BREGAR /
X- turizem v zidanici na Kamenškem /

"Vinogradništvo je kar drag hobi in če kakršenkol denar, ki se povrne, pride prav. Pa mogoče ne samo tolk nam, kot mi je nekak blo ena ideja, za naše zanamce, da bojo naši otroci lažje mogoče nadaljevali to tradicijo."

V projekt "Turizma v zidanicah", ki se je uradno zaključil junija, se je v Posavju doslej vključilo 18 ponudnikov, še pet jih namera to storiti prihodnje leto. Zagotovo pa je ta projekt, ki ga je sofinancirala tudi Evropska unija, svojevrstna posebnost.

T- KSENJA KRAGL /
X- vodja projekta Turizem v zidanicah /

"Mislim, da smo Slovenija edina država trenutno, ki zadosti ne promovira takšnega tipa turizma. Kajti vse ostale dežele, če govorimo o Franciji, Italiji, pa do Nove Zelandije, vse kar je v povezavi z vinom in to kar pridelajo v vinogradih zelo dobro tržijo."

Pri nas so zdaj že storjeni prvi koraki, da ponudba turizma v zidanicah zaživi. Vseeno pa je še veliko birokratskih in drugih ovir, o čemer se je prepričal tudi direktor krškega Centra za podjetništvo in turizem, ki se je tudi sam odločil, da nameni zidanico turistom.

T- FRANC ČEŠNOVAR /
X- turizem v zidanici na Celinah pri Raki /

"Je komplicirano, ampak če si gradil tako kot si dobil gradbeno dovoljenje, potem ni problema s projektom izvedenih del. Seveda pa je naša zakonodaja komplicirana in pač moraš v to proceduro it, kajti tudi uradniki pač morajo to spoštovat."
Turizem v zidanicah je namenjen predvsem družinam, pa tudi drugim, ki želijo uživati v vinski ponudbi slovenskih vinorodnih dežel.
T- MILENA BREGAR /
X- turizem v zidanici na Kamenškem /

"Imamo od cvička, dolenjsko belo, ukvarja se tudi z bariki, recimo frankinjo barik je pripravil, potem chardonay barik, delamo tudi sladka in polsladka vina, kar je mogoče za to naše področje morda celo malček nenavadno. Imamo traminca, božično vino in Miklavževo vino."

Doslej še ni bilo veliko gostov v posavskih zidanicah, saj je ta oblika turizma premalo poznana.

T- MARTIN JURIČKO /
X- turizem v zidanici Bukovje na Bizeljskem /

"Obisk je bolj bogi. Radi bi rečmo po dve družini, da bi čez vikend ble, bi blo fajn, to je idealno, ker je tud postelj tuk, al pa takle skupine, piknik, tu nam je cilj. Kuhati ne smemo, ker nimamo pač vinotoč z nastanitvijo."

In zakaj se gostje odločajo za obisk zidanic?

T- TATJANA COTIČ /
"Zato ker je v taki lepi naravi, odmaknjeni od vsakdana, mirno je, za prespat je, ker lahko prespimo, ne, mogoče mal več vinčka spijemo."

Pod okriljem projekta je bilo izdano nekaj katalogov, postavljena je spletna stran, ustanovljena sta zadruga in združenje ponudnikov, seveda pa bo potrebno narediti še marsikaj.
T- KSENJA KRAGL /
X- vodja projekta Turizem v zidanicah /

"Sedaj se je šele začel kazat interes tako domačih kot tujih turistov in seveda je nujno potrebno zagotoviti vso ostalo ponudbo v okolici teh zidanic. Torej od aktivnosti do ponudbe hrane in vsega ostalega, ker trenutno zidanice nekatere ponujajo samo namestitve." 

Najboljša reklama gre seveda od ust do ust, za kar pa je potrebno kar nekaj časa. Tisti ki pridejo, so nad takšno obliko turistične ponudbe povečini navdušeni.
T- ROBERT ZUPANČIČ /
"Zidaniški turizem se mi zdi zlo ena taka novost v tem, v tem slovenskem prostoru in se mi zdi zelo dobrodošla in nekak pozitivna, kar se samega turizma tiče, ne"
Turizem v zidanicah bo ščasoma postal vse bolj prepoznaven. In ko se bo obisk gostov v vinskih hramih povečal,  bo tudi število ponudnikov zagotovo naraslo.

